विपक्षी एकता पर कांग्रेस को दी सलाह, खुर्शीद बोले- पहले आई लव यू कौन कहेगा
पटना में भाकपा माले अधिवेशन में पूरा विपक्ष पहुंचा। इसमें मुख्यमंत्री नीतीश कुमार, डिप्टी सीएम तेजस्वी यादव, कांग्रेस नेता सलाम खुर्शीद शामिल हुए।
मुख्यमंत्री नीतीश कुमार ने एक बार फिर विपक्षी एकता पर जोर दिया। पटना में शनिवार को भारतीय कम्युनिस्ट पार्टी (CPI-ML) के अधिवेशन में नीतीश ने कहा- अब कांग्रेस को निर्णय लेना होगा कि 2024 में क्या रणनीति होनी चाहिए और विपक्षी एकता को किस तरह से मजबूत करना चाहिए। यदि कांग्रेस इस बात पर तैयार हो जाए तो 2024 में भाजपा 100 सीटों के अंदर सिमट कर रह जाएगी।
नीतीश की सलाह पर कांग्रेस नेता सलमान खुर्शीद ने जवाब दिया है। उन्होंने कहा- नीतीश कुमार जी जो आप सोचते हैं, वो कांग्रेस भी सोचती है। बस बात इतनी सी है कि पहले आई लव यू कौन कहेगा। शनिवार को भाकपा माले के अधिवेशन में मुख्यमंत्री नीतीश कुमार के साथ डिप्टी सीएम तेजस्वी यादव और माले के महासचिव दीपंकर भट्‌टाचार्य भी शामिल हुए।
बस आपके फैसले का इंतजार है..
मुख्यमंत्री नीतीश कुमार ने भाकपा-माले के मंच से कहा कि विपक्ष एकता की कवायद चल रही है। आप लोगों के फैसले का इंतजार कर रहे हैं। कई पार्टियां एकजुट होने के लिए तैयार हैं। बस आपके फैसले का इंतजार है। देश के हित में सोचेंगे तो आपको ही फायदा होगा और दोस्त को भी फायदा होगा। नीतीश कुमार ने कांग्रेस से कहा कि हमको कुछ नहीं चाहिए। हम चाहते हैं सभी एकजुट होकर 2024 में भाजपा का सामना करें। हम पहले भी साथ चल रहे थे, आगे भी साथ चलेंगे। सलमान खुर्शीद सामने बैठे हैं। हम लोगों ने विपक्षी एकता के लिए जाकर दिल्ली में संदेश दे दिया था। अब हम लोग कांग्रेस का इंतजार कर रहे हैं।
सलमान खुर्शीद ने कहा- आलाकमान तक मैसेज देंगे
कांग्रेस के पूर्व केंद्रीय मंत्री सलमान खुर्शीद ने नीतीश कुमार को जवाब देते हुए कहा कि हम आपकी बात को आलाकमान तक पहुंचा देंगे, मैं एक वकील हूं, आपकी वकालत कर दूंगा।
दीपंकर ने भी नीतीश की बातों में जताई सहमति
भाकपा माले के राष्ट्रीय महासचिव दीपंकर भट्टाचार्य ने कहा कि आज देश में संविधान खतरे में है। ऐसे ऐसे में देश में जितनी विपक्षी पार्टियां हैं, उन सभी को एकजुट होना होगा और समय बहुत कम है। 2024 के चुनाव से पहले विपक्ष की एकता जरूरी है।
तेजस्वी बोले- भाजपा मनुस्मृति की थ्योरी को संविधान बनाना चाहती है:  डिप्टी सीएम तेजस्वी ने कहा कि भाजपा मंदिर, मस्जिद, गाय की चर्चा करती रहती। नफरत की राजनीति फैलाने वाले लोग यह जान लें कि देश किसी के बाप का नहीं, जो मुसलमानों से वोटिंग का अधिकार छीन लें। भाजपा और आरएसएस मनुस्मृति और गोलवलकर की थ्योरी को संविधान बनाना चाहती, लेकिन देश की जनता इसे कभी पूरा नहीं होने देगी। उन्होंने मंत्रिमंडल विस्तार को लेकर कहा कि हम सभी कांग्रेस का इंतजार कर रहे हैं।
विपक्षी एकता का मैसेज दे रहे हैं नीतीश
मुख्यमंत्री नीतीश कुमार ने पिछले दिनों विपक्षी एकता को एकजुट करने की कवायद शुरू की थी। उन्होंने कहा था कि कांग्रेस के बिना भाजपा को हराया नहीं जा सकता है। इसके लिए कांग्रेस को अपनी विपक्षी एकता में शामिल करना ही होगा। कुछ लोगों ने सहमति जताई तो कुछ लोगों ने असहमति जताई थी। पिछले साल लालू यादव के साथ नीतीश कुमार मिलने कांग्रेस सुप्रीमो सोनिया गांधी से मिलने दिल्ली गए थे, लेकिन सोनिया गांधी से मुलाकात नहीं हुई थी। तब ये कयास लगाई जाने लगी कि नीतीश कुमार के फार्मूला से कांग्रेस सहमत नहीं है।
नीतीश कुमार का क्या है फार्मूला
मुख्यमंत्री नीतीश कुमार का फार्मूला यह है कि चुनाव से पहले प्रधानमंत्री पद को लेकर कोई भी विवाद नहीं होना चाहिए। किसी एक चेहरे पर चुनाव नहीं लड़ना चाहिए। कांग्रेस सहित तमाम विपक्षी दल बस इस उद्देश्य से चुनाव लड़े कि भाजपा को हराना है और जब भाजपा हार जाएगी और विपक्षी एकता जीत जाएगी तो मिल बैठकर प्रधानमंत्री के चेहरे का फैसला कर लिया जाएगा। अब ऐसे में कांग्रेस इस बात को लेकर अपनी सहमति नहीं दी थी। नीतीश कुमार बार-बार कह रहे हैं कि कांग्रेस को फैसला लेना है और यदि कांग्रेस फैसला ले ले तो आगे का राह आसान हो जाएगा।
राहुल की भारत जोड़ो यात्रा समापन में नहीं गए थे नीतीश कुमार
राहुल गांधी की भारत जोड़ो यात्रा समापन पर सीएम नीतीश कुमार और डिप्टी सीएम तेजस्वी यादव को निमंत्रण दिया गया था, लेकिन दोनों नेता इसमें शामिल नहीं हुए थे।
महाधिवेशन में भाग लेने लेखिका अरुंधति रॉय भी पटना आईं
माले का 11वां राष्ट्रीय महाधिवेशन पटना के एसकेएम हॉल में चल रहा। 16 फरवरी से यह महाधिवेशन चल रहा है। 15 फरवरी को माले की ओर से पटना के गांधी मैदान मे बड़ी रैली की गई थी। महाधिवेशन में भाग लेने चर्चित लेखिका और सोशल एक्टिविस्ट अरुंधति रॉय भी पटना आईं। महाधिवेशन में दुनिया के 11 देशों से नेता पहुंचे। देश-दुनिया की वर्तमान समस्याओं के समाधान पर विस्तार से चर्चा हुई। जलवायु परिवर्तन और पर्यावरण संकट पर भी मंथन हुआ।
नीतीश के मुहिम से जुड़ी और भी खबरें पढ़ें...
1. राहुल गांधी को लेकर नीतीश का बड़ा बयान:मैं प्रधानमंत्री पद की रेस में नहीं, राहुल के नाम पर ऐतराज नहीं
मुख्यमंत्री नीतीश कुमार ने विपक्ष के प्रधानमंत्री उम्मीदवार को लेकर बड़ा बयान दिया है। नीतीश कुमार ने कहा कि मैं प्रधानमंत्री पद की रेस में नहीं हूं। यह बात CM नीतीश ने मध्य प्रदेश के पूर्व सीएम कमलनाथ के राहुल गांधी के पीएम कैंडिडेट बनाने के बयान पर कही। वह शनिवार को पटना के ज्ञानभवन में असिस्टेंट प्रोफसर और प्रिंसिपल को अपॉइंटमेंट लेटर बांटने आए थे। यहां पत्रकारों ने नीतीश से सवाल किया गया कि क्या राहुल गांधी विपक्ष का चेहरा हो सकते हैं। इस पर उन्होंने मुस्कुराते हुए कहा कि हमें इससे कोई दिक्कत नहीं है। इसमें क्या बुराई है। सब एक साथ मंच पर आएं, साथ मिलकर सब तय होगा। हम लोग तो वेट कर रहे हैं। मेरे बारे में भी लोग कहते हैं, लेकिन हमारी इच्छा प्रधानमंत्री बनने की नहीं है। मैं इस रेस में हूं ही नहीं। पूरी खबर पढ़ने के लिए क्लिक करें।
2. 'मेरी कोई ख्वाहिश नहीं....विपक्ष का एकजुट होना जरूरी':KCR की रैली में नहीं बुलाने पर बोले नीतीश; बजट सत्र के बाद तेज करेंगे मुहिम
CM नीतीश कुमार ने एक बार फिर से कहा कि मेरी कोई ख्वाहिश नहीं, मैं सिर्फ यह चाहता हूं कि तमाम विपक्षी पार्टियों को एकजुट होना चाहिए। पीएम पद की रेस से खुद को बाहर रखते हुए उन्होंने यह बात उस सवाल पर कही, जिसमें पूछा गया था कि तेलंगाना के मुख्यमंत्री केसीआर ने मेगा रैली में उन्हें आमंत्रित नहीं किया था, जबकि इसमें दिल्ली के मुख्यमंत्री अरविंद केजरीवाल सहित सपा नेता अखिलेश यादव सहित अन्य नेताओं को बुलाया था। पूरी खबर पढ़ने के लिए यहां क्लिक करिए
3. नीतीश के मिशन 2024 की 3 चुनौती- 3 बड़े नेता:केसीआर, केजरीवाल और ममता की जमीन कांग्रेस के खिलाफ; फिर UP का क्या
मुख्यमंत्री नीतीश कुमार ने NDA से अलग होने के बाद मिशन 2024 की शुरुआत जोर-शोर से कर दी है। वे बीते 3 दिनों में दिल्ली में विपक्षी पार्टियों के 10 बडे़ नेताओं से मिल चुके हैं। पश्चिम बंगाल में ममता बनर्जी और ओडिशा के CM नवीन पटनायक से भी जल्द ही मिलने वाले हैं। लेकिन नीतीश जिस मोर्चे की कल्पना कर रहे हैं, उसकी जमीनी हकीकत उतनी ही दूर दिख रही है।पूरी खबर पढ़ने के लिए यहां क्लिक करिए